Sobiq “Andijon Mash” korxonasi negizida kichik sanoat zonasi tashkil etiladi

Avval xabar berganimizdek, bugun Prezident Shavkat Mirziyoev raisligida 24 iyun kuni investisiya va eksport sohalaridagi ishlar natijadorligi, yil yakunigacha amalga oshirilishi lozim bo`lgan ustuvor vazifalar muhokamasiga bag`ishlangan videoselektor yig`ilishi o`tkazildi. Yig`ilish tavsilotlarini Prezident Matbuot ma`lum qildi.
Tahlillarga ko`ra, ajratilgan har bir milliard so`m evaziga Namanganda 12 ta, Andijonda 11 ta, Navoiy va Sirdaryoda 8-9 tadan yangi ish o`rni yaratilgan. Bu ko`rsatkich Buxoro, Samarqand va Xorazmda 6-7 ta, Qashqadaryo va Farg`onada 5 taga to`g`ri kelgan. Qoraqalpog`iston, Jizzax, Surxondaryo, Toshkent viloyati va Toshkent shahrida esa atigi 3-4 tani tashkil etgan.
Yoki yana bir tahlil: Toshkent viloyatiga so`nggi 4 yilda yo`naltirilgan 950 million dollar xorijiy investisiya va bank kreditlari hisobiga atigi 40 mingta yangi ish o`rni yaratilgan. Ya`ni bir ish o`rni 24 ming dollarga to`g`ri kelmoqda. Vaholanki, Namangan viloyatida 2 baravar kam mablag` sarflanib, 52 mingta ish o`rni ochilgan.
Shuningdek, 2 mingdan ziyod korxona past quvvatda ishlayotgani, ayrim tumanlarda ishlab chiqarish hajmi kamaygani qayd etib o`tildi.
Prezidentimiz tarmoq va hudud rahbarlarining asosiy vazifasi investisiyaviy faollikni kuchaytirish bilan birga, ularning samaradorligini oshirish bo`lishi kerakligini ta`kidladi.
Investisiyalar va tashqi savdo vazirligiga viloyat hokimlari bilan birga, har bir tuman va shaharda sanoat bo`yicha ishga solinmagan imkoniyatlarni aniqlab, manzilli investisiya loyihalarini ishlab chiqish vazifasi qo`yildi.
Masalan, hamma joyda mebellarga talab, ularni tayyorlashga sharoit bor. O`zbekiston Respublikasi Prezidentining shu yil 21 iyundagi “Respublika hududlarida mebelsozlik sanoatini rivojlantirishga qaratilgan chora-tadbirlar to`g`risida” qarori bu soha uchun imkoniyatlarni kengaytirdi. Nukus, Andijon, Oltinko`l, Romitan, Qarshi, Karmana, Pastdarg`om, Uzun, Bag`dod, O`rta Chirchiq va Xonqa tumanlari, Jizzax, Qarshi, Namangan va Yangier shaharlari mebelsozlikka moslashtirildi. Ularda mebelsozlikka ixtisoslashgan kichik sanoat zonalari tashkil etilib, 200 million dollarlik 450 ta loyiha joylashtiriladi va kamida 7,5 mingta yangi ish o`rni yaratiladi.
Bundan tashqari, yurtimizdagi 5 mingdan ziyod mebel korxonasidan 1 ming 500 tasi xonadonlarda joylashgan. Endi ularni sanoatlashtirish, mahsulotlarni va ish o`rinlarini yanada ko`paytirish mumkin.
Bunday ishlarni charm-poyabzal, elektr texnikasi, to`qimachilik, farmasevtika, zargarlik, qurilish materiallari va oziq-ovqat sanoati sohalarida ham amalga oshirish bo`yicha ko`rsatmalar berildi.
Joriy yilda charm-poyabzal sanoatida 202 million dollarlik 112 ta loyiha, elektr texnikasi tarmog`ida 140 million dollarlik 45 ta loyiha, farmasevtika yo`nalishida 146 million dollarlik 36 ta loyihani o`z vaqtida ishga tushirish zarurligi ta`kidlab o`tildi.
Yig`ilishda bo`sh turgan binolardan samarali foydalanish masalasiga ham e`tibor qaratildi. Oxirgi yillarda 11 mingta shunday korxona faoliyati tiklangani aytib o`tildi.
Jumladan, sobiq “Andijon Mash” korxonasi negizida kichik sanoat zonasi tashkil etilib, 24 ta yangi korxonada mingdan ziyod ish o`rni yaratildi. Toshkent shahridagi “Texnopark”, Farg`onadagi “Mexanika zavodi”da ham bunga misol bo`la oladi.
Shu bilan birga, bugungi kunda bo`sh turgan va past quvvatlarda ishlayotgan yana 19 mingta ob`ekt bor. Mutasaddilarga ularni to`liq xatlovdan o`tkazib, elektron platformasini yaratish, tadbirkorlar bilan uchrashib, loyihalarni amalga oshirishga yordam berish vazifasi qo`yildi.
Joriy yilda umumiy qiymati 6 milliard 500 million dollarlik 226 ta yirik tarmoq va hududiy loyihalar ishga tushirilishi, 35 mingta yangi ish o`rni tashkil etilishi mo`ljallangan. Yig`ilishda ularning ijrosi ham ko`rib chiqildi. Muddatidan kechikayotgan loyihalar ko`rsatib o`tilib, ularni o`z vaqtida ishga tushirish choralari belgilandi.
Davlat tashqi qarzi ishtirokidagi loyihalar samaradorligini oshirish lozimligi alohida ta`kidlandi. Tenderlar ochiq-oshkoraligini ta`minlash va loyihalarni maqbullashtirish orqali mablag`larni iqtisod qilish bo`yicha ko`rsatmalar berildi.
Ma`lumki, to`g`ridan-to`g`ri investisiyalar iqtisodiyot rivojida juda muhim o`rin tutadi. Joriy yilda 756 ta loyiha doirasida 7 milliard 700 million dollar miqdoridagi to`g`ridan-to`g`ri xorijiy investisiyalar va kafolatlanmagan kreditlarni o`zlashtirish belgilangan.
Davlatimiz rahbari bu mablag`larni tarmoq loyihalari va hududiy loyihalarga jalb qilish bo`yicha topshiriqlar berdi.
Yig`ilishda eksport bo`yicha prognoz ko`rsatkichlarining bajarilish holati ham muhokama qilindi. Bu boradagi imkoniyatlarni to`liq ishga solish, bozor kon`yunkturasi tufayli yuzaga kelgan qoloqliklarni boshqa tarmoqlar va qo`shimcha mahsulotlar eksporti hisobiga qoplash muhimligi qayd etildi.
Videoselektorda Bosh vazir o`rinbosarlari, tarmoq rahbarlari va viloyat hokimlari so`nggi 4 yilda jalb qilingan investisiyalar samadorligi hamda kelgusidagi istiqbolli yo`nalishlar bo`yicha axborot berdi.